എന്ഡോസള്ഫാന് നിര്വീര്യമാക്കല് വിദഗ്ദ്ധ സമിതി റിപ്പോര്ട്ടിനു ശേഷം കാസര്കോട്: ജില്ലയിലെ പ്ലാന്റേഷന് കോര്പ്പറേഷന്റെ വിവിധ ഗോഡൗണുകളില് സൂക്ഷിച്ചിരിക്കുന്ന എന്ഡോസള്ഫാന് നിര്വീര്യമാക്കുന്നത് സംബന്ധിച്ച് വിദഗ്ദ്ധ സമിതിയുടെ റിപ്പോര്ട്ട് തേടും. ജില്ലാ കളക്ടര് ഭണ്ഡാരി സ്വാഗത് രണ്വീര് ചന്ദിന്റെ അധ്യക്ഷതയില് കളക്ടറുടെ ചേംബറില് ചേര്ന്ന യോഗത്തിന്റെതാണ് തീരുമാനം. ഇതിനായി വിദഗ്ദ്ധ സമിതി രൂപീകരിക്കും. നിരോധിക്കപ്പെട്ട കീടനാശിനി നിര്വീര്യമാക്കുന്നത് സംബന്ധിച്ച് പെസ്റ്റിസൈഡ് ആക്ടില് പറയുന്ന കാര്യങ്ങളെല്ലാം പരിശോധിച്ചാകും വിദഗ്ദ്ധ സമിതിയെ നിയോഗിക്കുന്നത്. എന്ഡോസള്ഫാന് നിര്വീര്യമാക്കുന്നത് സംബന്ധിച്ച നിലവിലെ പദ്ധതി കേരള കാര്ഷിക സര്വകലാശാല ശാസ്ത്രജ്ഞര് യോഗത്തില് വിശദീകരിച്ചു. തുടര്ന്ന് നിര്വീര്യമാക്കലുമായി ബന്ധപ്പെട്ട ആശങ്കകള് പുല്ലൂര് പെരിയ ഗ്രാമ പഞ്ചായത്ത് പ്രസിഡന്റും സമരസമിതിയും ജില്ലാ പരിസ്ഥിതി സമിതിയും യോഗത്തില് ഉന്നയിച്ചു. തുടര്ന്ന് വിശദമായ ചര്ച്ചകള്ക്കൊടുവിലാണ് വിദഗ്ദ്ധ സമിതിയെ നിയോഗിക്കാന് തീരുമാനിച്ചത്. കാസര്കോട് വികസന പാക്കേജ് സ്പെഷ്യല് ഓഫീസര് ഇ.പി. രാജ്മോഹന്, എന്ഡോസള്ഫാന് സെല് ഡെപ്യൂട്ടി കളക്ടര് എസ്. സജീദ്, പുല്ലൂര് പെരിയ പഞ്ചായത്ത് പ്രസിഡന്റ് സി.കെ. അരവിന്ദാക്ഷന്, കേരള കാര്ഷിക സര്വകലാശാല ഡീന് ഡോ. പി.കെ. മിനി, മുന് ഡീന് ഡോ. സുരേഷ്, കാര്ഷിക സര്വകലാശാല ശാസ്ത്രജ്ഞരായ ഡോ. എന്.കെ. ബിനിത, ഡോ. പി. നിധീഷ്, സമരസമിതി പ്രതിനിധി പി.വി. സുധീര്കുമാര്, ജില്ലാ പരിസ്ഥിതി സമിതി പ്രതിനിധി വി.കെ. വിനയകുമാര് തുടങ്ങിയവര് യോഗത്തില് സംബന്ധിച്ചു.